ઇન્ફોસીસે કેપજેમિનીના એક્ઝિક્યુટિવ સલિલ પારેખની ચીફ એક્ઝિક્યુટિવ ઓફિસર તરીકે નિમણૂક કરી છે. તેઓ બીજી જાન્યુઆરી, ૨૦૧૮થી આ હોદ્દો સંભાળશે. આ સાથે એક્ઝિક્યુટિવને શોધવાની છેલ્લા બે માસથી ચાલતી શોધ પારેખની નિમણૂક સાથે પૂરી થઈ છે. સલિલ સતિષ પારેખ ફ્રેન્ચ આઇટી સર્વિસીસ કંપની કેપજેમિનીમાં ગ્રુપ એક્ઝ્ક્યુટિવ બોર્ડના સભ્ય છે. તેમણે કર્નલ યુનિવર્સિટીમાંથી કોમ્પ્યુટર સાયન્સ અને મિકેનિકલ એન્જિનિયિંગની ડિગ્રીઓ લીધી છે. તેમણે બોમ્બેની ઇન્ડિયન ઇન્સ્ટિટયુટ ઓફ ટેકનોલોજીમાંથી બેચલર ઓફ ટેકનોલોજીની ડિગ્રી મેળવી હતી. તેઓ આઇટી ઇન્ડસ્ટ્રીમાં વૈશ્વિક સ્તરે ત્રણ દાયકાથી જુદા જુદા પદો પર સક્રિય છે. બોમ્બે સ્ટોક એક્સચેન્જને આપેલી માહિતીમાં ઇન્ફોસીસના ચેરમેન નંદન નીલેકાણીએ જણાવ્યું હતું કે, લ્લઇન્ફોસીસના સીઇઓ અને એમડી તરીકે સલિલના જોડાવાથી અમે ખુશ છીએ. તેઓ આઇટી ઇન્ડસ્ટ્રીમાં આશરે ત્રણ દાયકાનો વૈશ્વિક અનુભવ ધરાવે છે. તેઓ બિઝનેસને ટર્નએરાઉન્ડ કરવામાં અને સફળતાપૂર્વક એક્વિઝિશન્સ કરવામાં ખૂબ મજબૂત ટ્રેડ રેકોર્ડ ધરાવે છે. બોર્ડ માને છે કે અમારી ઇન્ડસ્ટ્રીમાં આ પરિવર્તનીય સમયે ઇન્ફોસીસને આગળ લઇ જવામાં તેઓ યોગ્ય વ્યક્તિ છે.’ઇન્ફોસીસની નોમિનેશન એન્ડ રેમ્યુનરેશન કમિટિના વડા કિરણ મઝુમદાર શૉએ પણ જણાવ્યું છે કે, લ્લપારેખ અત્યંત ક્વોલિફાઇડ ઉમેદવારોમાં અમારી ટોચની પસંદગી છે.’ ઇન્ફોસીસમાં વિકાસ સિક્કાના સ્થાને વચગાળાના સીઇઓ અને મેનેજિંગ ડિરેક્ટર તરીકે આવેલા યુબી પ્રવિણ રાવ બીજી જાન્યુઆરી, ૨૦૧૮થી રાજીનામુ આપશે અને તેઓ કંપનીના ચીફ ઓપરેટિંગ ઓફિસર અને પૂર્ણ કાલિન ડાયરેક્ટર તરીકે ચાલુ રહેશે.